Филозофском факултету у Нишу,

Издавачком центру,

Рецензија

Прочитали смо рукопис проф. др Славише Недељковића, *Студије из политичког и црквено-просветног живота Срба у Старој Србији и Македонији у 19. веку*, и имамо част да поднесемо следеће мишљење:

Недељковићево изучавање живота и положаја Срба у Османском царству које траје око две деценије, учинило га је једним од најбољих познавалаца ове важне и сложене научне проблематике, директно повезане са српском, али и са балканском историјом 19. и почетка 20. века.

То потврђује и рукопис пред нама, који се састоји из два комплементарна дела. Први део „На оштрици јатагана. Борба за очување српског народа у Османском царству“, обухвата седам тематских подцелина. У њима аутор представља живот Срба у Османском царству који се боре за опстанак и слободу истовремено. Храброст и страдања која су пратила ту борбу Недељковић је представио кроз обиље историјских извора, што рукопису даје пуни научни кредибилитет.Исламизоване Арбанасе османске власти су истурале на браник очувања територијалног интегритета Отоманске империје а њихови одреди борили су се у редовима турске војске или су као нерегуларна војскаучествовали у гушењу буна и устанака хришћана у Турској кроз читав 19. век.Семе зла посејано између два народа у раном 19. веку, клијало је и расло је брзо, крећући се ка истребљењу Срба са простора Османског царства, које су османске власти подстицале тежећи ка верској хомогенизацији становништва.

Други део рукописа носи наслов „Црква и просвета код Срба у Старој Србији и Македонији“. Највећим делом посвећен је културној и националној мисији Кнежевине и Краљевине Србије, конституисању и спровођењу националних планова и програма, усмерених ка ослобођењу и уједињењу српског народа. Како су те државне активности биле усмерене на важна питања снажења српске нације у државно-правним оквирима Османског царства, све подцелине указују на путеве, начине и средства, уз помоћ којих је Србија радила на једном од најважниј послова националне интеграције. Просветнo-црквени рад Србије на простору Старе Србије и Македоније манифестовао се кроз отварање нових српских школа, слање помоћи у књигама, наставним средствима, новцу, слању учитеља, школовању питомаца и пружању помоћи српским црквено-школским општинама. Све до почетка 20. века Србија је искључивала могућност оружаног отпора Срба у Турској, сматрајући да би их он водио у страдање и затирање. Зато је деловала на дипломатско-културном, духовном и просветном пољу, о чему јасно и сликовито говоре Недељковићеви радови.

Рукопис Славише Недељковића, *Студије из политичког и црквено-просветног живота Срба у Старој Србији и Македонији у 19. веку*, писан је негованим стилом и језиком. Истовремено, он је богато поткрепљен педантним архивским истраживањима, а ауторов истанчан слух и за детаљ и за целину чине да рукопис има особености динамичног казивања, да је занимљив и научно поуздан. Стога га свесрдно препоручујемо за штампу очекујући да ће стручна и шира јавност, заинтересоване за живот Срба под туђинском влашћу, имати задовољство не само да сазнају више о једној важној историјској епоси, већ и да се замисле над њеним утицајем на судбину Срба у 20. веку на овим просторима.

У Београду, Проф. Др Сузана Рајић

8. мај 2016.